ЩызэротIэпIыкI усыгъэр гъатхэм
Гъатхэпэм и 21-м, Усыгъэм и дунейпсо махуэм, Сэралъп Мадинэ и Арт-центрым пшыхь гуапэ щекIуэкIащ.
— Къаныкъуэ Заринэ зи унафэщI «Жан» жылагъуэ зэгухьэныгъэм гъэм и теплъэгъуэхэм хуэгъэпсауэ иригъэкIуэкI усэ пшыхьхэр зэрырагъажьэрэ мы гъэм илъэсибл ирокъу. усыгъэм дихьэххэм кIуэ пэтми къазэрыхэхъуэр уи гуапэ мыхъуу къанэркъым. Уеблэмэ абы щапхъэ трахыу апхуэдэ пшыхьхэр я дежи щезыгъэкIуэкI щIыналъэхэри зэрыщыIэм дыщогуфIыкI, — жиIащ Налшык Профсоюзхэм щэнхабзэмкIэ и уардэунэм и режиссёр нэхъыщхьэ Гумэ Маринэ зэIущIэр къыщызэIуихым.
ЦIыхугур зыдэушэ, дунейм псэ къыщыхыхьэж гъатхэм хуэмыусауэ зы тхакIуи щыIэу къыщIэкIынкъым. Гъатхэ, усэ, лъагъуныгъэ псалъэхэр зэрызэпыщIам арэзы темыхъуэн къэгъуэтыгъуейщ.
Гъатхэм теухуа пшыхьым усэ къыщеджэну кърагъэблэгъат КъБР-м и цIыхубэ артист Думэн Мурадинрэ КъБКъУ-м ЦIыпIынэ Аслъэн и цIэр зезыхьэ и Адыгэ щэнхабзэ центрым и унафэщI, университетым ФилологиемкIэ и институтым и егъэджакIуэ Езауэ Мадинэрэ.
IутIыж Борис, Тхьэгъэзит Зубер, ХьэIупэ ДжэбрэIил, Ацкъан Руслан, Къаныкъуэ Заринэ сымэ, нэгъуэщIхэми я усэ къыхэщыпыкIахэмкIэ ягъэгуфIащ пэшым щызэхуэсахэр. УэрэджыIакIуэ ныбжьыщIэ Щоджэн СэIихьэт жиIа уэрэдхэм гъатхэм и гуакIуагъэмрэ гъащIэм и IэфIагъымрэ нэхъ куууэ зыхыуагъащIэрт.
Къэбэрдей-Балъкъэр къэрал университетым адыгэбзэмрэ литературэмкIэ и къудамэм щеджэ ныбжьыщIэхэми я зэфIэкI щагъэлъэгъуащ пшыхьым. Абы кърихьэлIа псоми гуIэфIтещIэж яхуэхъуат IутIыж Борис и псалъэхэр зыщIэлъ «ГукъэкIыж» уэрэдыр Нэхущ Чэримрэ Думэн Мурадинрэ зэрагъэзэщIар.
— Сэ си ныбжьым зы дахэ гуэр слъэгъуамэ, мы усэ пшыхьхэр етIуанэщ, — жи-Iащ композитор ХьэIупэ ДжэбрэIил. — Лъэпкъыбзэр IэщIыб щащI зэманым усэ пшыхь къызэбгъэпэщыну тегушхуэгъуейщ. Сыхуейт радиомрэ телевиденэмрэ щапхъэ къыфтрахыну, адыгэ псалъэжьхэр нэхъыбэрэ утыку кърахьэну. Гъатхэм хуэдэу фыщIэращIэу, фи къэкIуэнур дахэ хъуну сынывохъуэхъу, — захуигъэзащ ХьэIупэм къызэхуэсахэм.
— Усыгъэмрэ адыгэбзэм- рэ я IутIыж пшыхьхэм я къалэн нэхъыщхьэу дгъэувар ди усакIуэхэм я Iэдакъэ къыщIэкIа тхыгъэхэр тхылъ напэм къытекIыу цIыхугум лъэIэсынырщ, си гугъэщ ар къыдэхъулIэу, — жиIащ Гумэ Мар-инэ пшыхьыр щызэхуищIыжым. — Усыгъэр ди гъащIэм къемымэщIэкIыу, яусым щIэупщIэ иIэу дыпсэуну сохъуахъуэ. Гъэмахуэр зэхудипIалъэщ!
Инэрокъуэ Данэ.
